橋山懷古
作者：舒元輿
朝代：唐

paragraphs: 軒轅厭代千萬秋，淥波浩蕩東南流。
今來古往無不死，獨有天地長悠悠。
我乘驛騎到中部，古聞此地爲渠搜。
橋山突兀在其左，荒榛交鏁寒風愁。
神仙天下亦如此，況我慼促同蜉蝣。
誰言衣冠葬其下，不見弓劒何人收。
哀喧呌笑牧童戲，陰天月落狐狸遊。
却思皇墳立人極，車輪馬跡無不周。
洞庭張樂降玄鶴，涿鹿大戰摧蚩尤。
知勇神天不自大，風后力牧輸長籌。
襄城迷路問童子，帝鄉歸去無人留。
崆峒求道失遺跡，荆山鑄鼎餘荒丘。
君不見黃龍飛去山下路，斷髯成草風颼颼。